text: Sun-Air fyrer 50
  29 april 2010 kl. 16.04
  Flyselskabet Sun-Air med hovedsæde i Billund er ifølge flere kilder i gang med en større afskedigelsesrunde.
  Cirka en fjerdedel af firmaets knap 200 ansatte mister ifølge DRs oplysninger jobbet. Af de afskedigede skulle 28 være piloter.
  Firmaets kommercielle direktør Kristian Tvergaard bekræfter over for Radioavisen at en fyringsrunde er i gang, men det har endnu ikke været muligt at få en nærmere uddybning fra selskabet.
  Sun-Air er Danmarks tredjestørste luftfartsselskab. Det er stiftet 1978 og har i de senere år fløjet som underleverandør for British Airways i dette selskabs farver.
  